मार्क्सवादी विचारधारा में प्रस्तावित और उपेक्षित एक शब्द के तात्कालिक प्रयोग से इस समस्या का समाधान संभव है। मार्क्स ने ‘डीक्लास’ शब्द की नींव रखी थी, लेकिन इसका इस्तेमाल ‘लूम्पेन-प्रोलिटेरियट’, यानि असामाजिक व्यक्तियों के लिए किया। अडोर्नो ने कदम बढ़ाकर ‘एस्थेटिक्स एंड पॉलिटिक्स’ में डीक्लास का इस्तेमाल वर्ग चेतना से बाहर निकले हुए कलाकारों और बुद्धिजीवियों के व्यावहारिक होने की प्रक्रिया को दर्शाते हुए (प्रशंसा करते हुए नहीं) किया है। 1986 में अमरीकी इतिहासकार जेरडा लर्नर ने अपनी किताब ‘द क्रिएशन ऑफ़ पेट्रियार्की’ में डीक्लास शब्द का इस्तेमाल करते हुए लिखा है – ‘स्त्री की वर्ग चेतना का विकास पुरुष के साथ उसके लैंगिक सम्बन्ध से निर्धारित हुआ है। उत्पादन और संसाधनों पर स्त्री का नियंत्रण पुरुष के माध्यम से तय होता था। एक ‘इज्ज़तदार स्त्री’ का अपने वर्ग में आगमन अपने पिता या पति के जरिये होता था। इन लैंगिक संबंधों का खंडन करते ही वह डीक्लास हो जाती थी।’ यहाँ डीक्लास होना अराजकतावादी होने जैसा कुछ लगने लगता है। इस सन्दर्भ में लेखकों को डीक्लास होना ही चाहिए।